Vibeke Peschardt (RV), 1999-05-25:
Der skal ikke herske nogen tvivl om, at Det Radikale Venstre er godt tilfreds med det forlig, der er kommet ud af det landbrugslovforslag, der blev behandlet her i februar måned.
Vi er godt klar over, og vi har også hørt det i dag, at SF bestemt ikke er tilfreds med, at de ikke er med i forliget.
Jeg beklager meget, at det ikke er tilfældet, eller at de ikke ønsker at tilslutte sig forliget, og jeg er meget enig med ordførerne både fra Dansk Folkeparti og fra CD, der dog har tilsluttet sig forliget, i, at hvis det nogen sinde kommer op, som Venstres ordfører jo annoncerede at det kunne i en 6-8-10-årig periode, eller hvor længe det her nu holder, ja så kunne det være rart, at der sad mange med om bordet og var med til at pakke pakken ud en gang til.
Jeg vil ganske kort gøre rede for de ting, jeg synes har været afgørende for os, for at vi er kommet så langt, som vi er nu.
Vi mener, at her er det ene ben til stopning, altså til at standse strukturudviklingen.
Det første, jeg vil slå ned på, har jeg nævnt et par gange før, nemlig at man sænker maksimum for antal dyreenheder pr. bedrift fra 1.500 til 750.
Der er nu sat, synes vi, en effektiv stopper for, hvor stor man kan blive, og det, der har været min eller vores drivkraft i hele denne øvelse, har jo været, at de virkelig store, der kunne opkøbe det halve Hanherred, skulle stoppes, og det mener vi faktisk de er blevet med det her.
Dernæst er vi også tilfredse med, at arealkravet nu er sænket fra 150 ha til 125 ha, og jeg kan forstå, at det er det, som virkelig er en af anstødsstenene for SF i denne sag. Jeg mener i virkeligheden, at det er en anelse af en spøgelsesdiskussion, fordi det er under 1 pct. af landbrugene, der er store landbrug.
Der er aldrig nogen, der når op i nærheden af de 125 ha, der er mange, der aldrig når op i nærheden af de 100 ha.
Det er i virkeligheden de små, vi i virkeligheden ønsker at varetage interesserne for, og det mener vi også vi har gjort med det her.
Det afgørende for de små har været, at de fik udvidet deres fortrinsstilling fra 1 til 2 km, så det nu bliver identisk med sammenlægningsgrænsen.
Det betyder, som vi også har hørt - og jeg ved, at ikke alle er tilfredse med det - at fire gange så mange mindre landbrug nu kan gøre fortrinsstilling gældende.
De mindre landbrug er altså dem
under 70 ha
Det betyder på den anden side, at de faktisk kan lave gårdslagtninger ved at gøre denne fortrinsstilling gældende.
Derfor har man for de store på gård nummer to indført det, der hedder den hvilende fortrinsstilling, som betyder, at man pålægger ejendommen effektive tinglyste byrder, der gør, at ikke bare ved ejerskifte, men også ved generationsskifte genoplives fortrinsstillingen til fordel for de mindre landmænd.
Det vil sige, det gælder kun gård nummer to.
Der bliver stramninger på administration af lovgivningen.
Til allersidst kan jeg sige, at som en del af forliget skulle jordbrugskommissionerne styrkes, og jeg ved, at der er mange, der deler det ønske.
Vi er tilfredse med denne lovgivning.
Vi synes, den er blevet velskabt, og for at bruge et billede vil jeg sige, at jeg synes ikke, man skal koncentrere sig om vorten på næsen, men om hele personen.